CELEX: 32020D1669
Language: lt
Date: 2020-11-10 00:00:00
Title: Komisijos įgyvendinimo sprendimas (ES) 2020/1669 2020 m. lapkričio 10 d. dėl tam tikrų administracinio bendradarbiavimo nuostatų, išdėstytų Europos Parlamento ir Tarybos reglamente (ES) 2018/1807 dėl laisvo ne asmens duomenų judėjimo Europos Sąjungoje pagrindų, įgyvendinimo naudojantis Vidaus rinkos informacine sistema bandomojo projekto (Tekstas svarbus EEE)

2020 11 11   
               
               
                  LT
               
               
                  Europos Sąjungos oficialusis leidinys
               
               
                  L 377/10
               
            
         KOMISIJOS ĮGYVENDINIMO SPRENDIMAS (ES) 2020/1669
         2020 m. lapkričio 10 d.
         dėl tam tikrų administracinio bendradarbiavimo nuostatų, išdėstytų Europos Parlamento ir Tarybos reglamente (ES) 2018/1807 dėl laisvo ne asmens duomenų judėjimo Europos Sąjungoje pagrindų, įgyvendinimo naudojantis Vidaus rinkos informacine sistema bandomojo projekto
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (1), ypač į jo 4 straipsnio 1 dalį,
         kadangi:
         
                     (1)
                  
                  
                     Reglamentu (ES) Nr. 1024/2012 įsteigta Vidaus rinkos informacinė sistema (toliau – IMI) yra internetinė programinė įranga, Komisijos parengta bendradarbiaujant su valstybėmis narėmis, skirta padėti valstybėms narėms vykdyti administracinio bendradarbiavimo prievoles, įskaitant Sąjungos teisės aktuose nustatytus keitimosi informacija reikalavimus. Sistema atlieka šią paskirtį, užtikrindama centralizuotą ryšių palaikymo mechanizmą, kad skirtingoms šalims būtų lengviau keistis informacija ir teikti tarpusavio pagalbą;
                  
               
                     (2)
                  
                  
                     Reglamento (ES) Nr. 1024/2012 4 straipsnio 1 dalimi Komisijai suteikiama galimybė vykdyti bandomuosius projektus, siekiant įvertinti, ar IMI būtų veiksminga priemonė to reglamento priede neišvardytų Sąjungos aktų administracinio bendradarbiavimo nuostatoms įgyvendinti;
                  
               
                     (3)
                  
                  
                     Europos Parlamento ir Tarybos reglamente (ES) 2018/1807 (2) numatytas laisvas ne asmens duomenų judėjimas Sąjungoje. Be to, jame nustatomos kompetentingų institucijų prieigos prie duomenų, pagalbos prašymo ir valstybių narių kompetentingų institucijų bendradarbiavimo sąlygos siekiant suteikti prieigą prie kitoje valstybėje narėje tvarkomų ir saugomų duomenų. Pagal Reglamento (ES) 2018/1807 5 straipsnio 2 dalį kompetentinga institucija gali paprašyti kitos valstybės narės kompetentingos institucijos pagalbos, laikydamasi to reglamento 7 straipsnyje nustatytos procedūros, kai prašančioji kompetentinga institucija negauna prieigos prie duomenų ir jei pagal Sąjungos teisę arba tarptautinius susitarimus nėra jokio specialaus bendradarbiavimo mechanizmo, pagal kurį skirtingų valstybių narių kompetentingos institucijos keistųsi duomenimis;
                  
               
                     (4)
                  
                  
                     pagal Reglamento (ES) 2018/1807 5 straipsnio 4 dalies antrą pastraipą valstybės narės skubiais atvejais ir tam tikromis sąlygomis gali pritaikyti laikinąsias apsaugos priemones, kad pakeistų duomenų tvarkymo vietą. Jeigu pagal laikinąją apsaugos priemonę reikia pakeisti duomenų tvarkymo vietą ilgesniam nei 180 dienų laikotarpiui nuo duomenų tvarkymo vietos pakeitimo, apie tai turi būti pranešta Komisijai. Be to, Komisija turi keistis informacija su valstybėmis narėmis apie įgytą atitinkamą patirtį;
                  
               
                     (5)
                  
                  
                     IMI galėtų būti veiksminga administracinio bendradarbiavimo nuostatų, nustatytų Reglamento (ES) 2018/1807 5 straipsnio 2 ir 4 dalyse bei 7 straipsnio 2–5 dalyse, įgyvendinimo priemonė. Todėl dėl tų nuostatų turėtų būti vykdomas bandomasis projektas pagal Reglamento (ES) Nr. 1024/2012 4 straipsnį;
                  
               
                     (6)
                  
                  
                     vykdant administracinį bendradarbiavimą pagal Reglamentą (ES) 2018/1807, gali dalyvauti bendrieji informaciniai centrai, kaip numatyta to reglamento 7 straipsnio 1 dalyje, kompetentingos institucijos, nurodytos to reglamento 3 straipsnio 6 dalyje, ir visi subjektai, atsakingi už informavimą apie priemones pagal to reglamento 5 straipsnio 4 dalį. Todėl, vykdant bandomąjį projektą, pagal Reglamento (ES) Nr. 1024/2012 5 straipsnio antros pastraipos f punktą jie turėtų būti laikomi kompetentingomis institucijomis;
                  
               
                     (7)
                  
                  
                     IMI turėtų užtikrinti technines funkcijas, kad kompetentingos institucijos, bendrieji informaciniai centrai, subjektai, atsakingi už informavimą apie priemones pagal Reglamento (ES) 2018/1807 5 straipsnio 4 dalį, ir Komisija galėtų vykdyti administracinio bendradarbiavimo ir informavimo prievoles pagal tą reglamentą;
                  
               
                     (8)
                  
                  
                     pagal Reglamento (ES) 2018/1807 7 straipsnio 4 dalį kompetentinga institucija, gavusi prašymą suteikti prieigą prie duomenų, privalo perduoti prašomus duomenis arba informuoti prašymą pateikusią instituciją, kad, jos manymu, sąlygos prašyti suteikti pagalbą neįvykdytos. Siekdama užtikrinti, kad duomenų mainai įvyktų, prašymą gavusi valstybė narė turėtų prašymą pateikusiai valstybei narei suteikti išsamią informaciją, kaip gauti prieigą prie prašomų duomenų, arba išsamią informaciją apie tai, kaip ir kada duomenys bus perduoti. Prašymą gavusi valstybė narė, atsakydama į prašymą, taip pat gali nedelsdama pateikti prašomus duomenis, jei manoma, kad tai veiksmingiausias būdas atitinkamu atveju;
                  
               
                     (9)
                  
                  
                     pagalbos prašymas, taip pat laikinosios apsaugos priemonės, apie kurias Komisijai pranešama per IMI, gali apimti keitimąsi duomenų rinkiniais, kuriuose yra ir asmens, ir ne asmens duomenų. Pagal Reglamento (ES) 2018/1807 2 straipsnio 2 dalį, tvarkant asmens duomenis duomenų rinkinyje, kuriame jie yra neatsiejamai susiję su ne asmens duomenimis, taikomas Europos Parlamento ir Tarybos reglamentas (ES) 2016/679 (3). Tai užtikrinama Reglamento (ES) Nr. 1024/2012 14 straipsniu, kuriame nustatytos asmens duomenų tvarkymo IMI sistemoje taisyklės;
                  
               
                     (10)
                  
                  
                     pagal Reglamento (ES) Nr. 1024/2012 4 straipsnio 2 dalį Komisija Europos Parlamentui ir Tarybai turi pateikti bandomojo projekto rezultatų vertinimą. Tikslinga nustatyti datą, iki kurios turi būti pateiktas vertinimas. Siekiant nuoseklumo nurodyta data turėtų būti ta pati kaip ir Reglamento (ES) 2018/1807 8 straipsniu reikalaujamos ataskaitos pateikimo data;
                  
               
                     (11)
                  
                  
                     šiame sprendime nustatytos priemonės atitinka pagal Reglamento (ES) Nr. 1024/2012 24 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Bandomasis projektas
            Siekiant įvertinti, ar Vidaus rinkos informacinė sistema (IMI) galėtų būti veiksminga administracinio bendradarbiavimo nuostatų, nustatytų Reglamento (ES) 2018/1807 5 straipsnio 2 ir 4 dalyse bei 7 straipsnio 2–5 dalyse, įgyvendinimo priemonė, bus vykdomas bandomasis projektas.
         
         
            2 straipsnis
            Kompetentingos institucijos
            Vykdant bandomąjį projektą, Reglamento (ES) 2018/1807 3 straipsnio 6 dalyje nurodytos kompetentingos institucijos, to reglamento 7 straipsnio 1 dalyje nurodyti bendrieji informaciniai centrai ir subjektai, atsakingi už informavimą apie priemones pagal to reglamento 5 straipsnio 4 dalį, laikomi kompetentingomis institucijomis, kaip apibrėžta Reglamento (ES) Nr. 1024/2012 5 straipsnio antros pastraipos f punkte.
         
         
            3 straipsnis
            Administracinis bendradarbiavimas
            
               1.   Siekiant įgyvendinti Reglamento (ES) 2018/1807 5 straipsnio 2 dalį ir 7 straipsnio 2–5 dalis IMI numatytos techninės funkcijos, visų pirma suteikiančios galimybę atlikti tokius veiksmus:
               
                           a)
                        
                        
                           teikti, kaip numatyta tuose straipsniuose, pagalbos prašymą, jį pagrindžiant, be kita ko, bet kokia papildoma informacija ir raštišku paaiškinimu;
                        
                     
                           b)
                        
                        
                           perduoti prašymą atitinkamai valstybės narės kompetentingai institucijai, kuriai toks prašymas turi būti siunčiamas;
                        
                     
                           c)
                        
                        
                           pateikti atsakymą, perduodant prašomus duomenis, pateikiant vieną iš šių elementų:
                           
                                       i)
                                    
                                    
                                       išsamią informaciją, kaip gauti prieigą prie duomenų ir juos parsisiųsdinti;
                                    
                                 
                                       ii)
                                    
                                    
                                       išsamią informaciją apie tai, kaip ir kada duomenys bus perduoti;
                                    
                                 
                                       iii)
                                    
                                    
                                       prašomus duomenis;
                                    
                                 
                     
                           d)
                        
                        
                           informuoti prašymą pateikusią instituciją, kad neįvykdytos pagalbos prašymo sąlygos.
                        
                     
            
               2.   Siekiant įgyvendinti Reglamento (ES) 2018/1807 5 straipsnio 4 dalies antrą pastraipą IMI numatomos techninės funkcijos, visų pirma suteikiančios galimybę atlikti tokius veiksmus:
               
                           a)
                        
                        
                           pranešti Komisijai apie laikinąją apsaugos priemonę;
                        
                     
                           b)
                        
                        
                           prireikus pranešti apie būtinas priemones, kurių ėmėsi Komisija;
                        
                     
                           c)
                        
                        
                           perduoti informaciją apie įgytą patirtį ir keistis visa svarbia informacija su valstybių narių bendraisiais informaciniais centrais.
                        
                     
         
         
            4 straipsnis
            Asmens duomenų saugojimas
            Jeigu informacijoje, kuria keičiamasi naudojantis IMI, yra duomenų rinkinys, kuriame yra ir asmens, ir ne asmens duomenų, asmens duomenys IMI sistemoje tvarkomi pagal Reglamento (ES) Nr. 1024/2012 14 straipsnį.
         
         
            5 straipsnis
            Vertinimas
            Komisija pateikia Reglamento (ES) Nr. 1024/2012 4 straipsnio 2 dalyje nurodytą bandomojo projekto rezultatų vertinimą Europos Parlamentui ir Tarybai ne vėliau kaip 2022 m. lapkričio 29 d.
         
         
            6 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. lapkričio 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 316, 2012 11 14, p. 1.
         
            (2)  2018 m. lapkričio 14 d. Europos Parlamento ir Tarybos reglamentas (ES) 2018/1807 dėl laisvo ne asmens duomenų judėjimo Europos Sąjungoje pagrindų (OL L 303, 2018 11 28, p. 59).
         
            (3)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).